ธกส.ให้กู้ซื้อปิกอัพดอกเบี้ย0%
ธ.ก.ส.จับมือโตโยต้า ปล่อยกู้ปิกอัพ ฟรีดอกเบี้ย 0% 6 เดือนแรก ผ่อนนาน 8 ปี
1 มิ.ย. 2555

ธ.ก.ส.จับมือโตโยต้า ปล่อยกู้ปิกอัพ ฟรีดอกเบี้ย 0% 6 เดือนแรก ผ่อนนาน 8 ปี 
นายบุญช่วย เจียดำรงค์ชัย รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธ.ก.ส.ได้ร่วมลงนามบันทึกข้อตกลงกับและนายศิตชัย จีระธัญญาสกุล ผู้ช่วยกรรมการผู้จัดการใหญ่ บริษัท โตโยต้า มอเตอร์ ประเทศไทย เพื่อเปิดตัวโครงการร่วมลงนามบันทึกข้อตกลงความร่วมมือโครงการรถยนต์ขนส่งเพื่อพัฒนาคุณภาพชีวิต (ปิกอัพขับสบาย) ให้กับลูกค้า ธ.ก.ส.ที่ต้องการมีรถกระบะไว้ใช้ในกระบวนการผลิตและการขนส่ง เพื่อเพิ่มมูลค่าผลผลิตและความสะดวกในการดำเนินชีวิตประจำวัน
ทั้งนี้ ลูกค้าที่เข้าร่วมโครงการจะได้รับการชดเชยดอกเบี้ยจากโตโยต้า 0% ใน 6 เดือนแรก จากปัจจุบันดอกเบี้ยลูกค้ารายย่อยชั้นดี (MRR) ของธนาคารอยู่ที่ 7% และได้รับการลดหย่อนในเรื่องหลักประกัน ไม่ว่าจะเป็นการจำนองอสังหาริมทรัพย์ หรือใช้บุคคลค้ำประกัน โดยให้วงเงินกู้ 80-100% ของทรัพย์สิน สามารถผ่อนชำระคืนได้สูงสุดถึง 8 ปี คิดอัตราดอกเบี้ยแบบต้นเงินลดดอกเบี้ยลด และยังสามารถเข้าร่วมโครงการรถยนต์คันแรกตามนโยบายของรัฐบาลได้ด้วย โดยเริ่มโครงการตั้งแต่วันนี้ถึง 30 พ.ย. 2555
นอกจากนี้ ธ.ก.ส.ยังมีนโยบายขยายสินเชื่อรถยนต์ไปสู่กลุ่มลูกค้าเป้าหมายอื่นๆ ไม่ว่าจะเป็นกลุ่มข้าราชการในหน่วยงานที่ ธ.ก.ส.มีการดำเนินงานร่วมกัน เช่น สำนักงานหลักประกันสุขภาพแห่งชาติ (สปสช.) รวมไปถึงประชาชนทั่วไป เพื่อสร้างโอกาสในการเข้าถึงบริการสินเชื่อที่มีอัตราดอกเบี้ยที่เหมาะสมแก่ประชาชน